Pull and Bear España, S.A.|  |
| Pramonė | mažmeninė prekyba |
| Įkurta | 1991 m. |
| Centrinė būstinė | Ispanija La Korunja, Ispanija |
| Vietų skaičius | 860 parduotuvių (2014) |
| Produkcija | drabužiai • aksesuarai • batai |
| Pajamos | Didėjimas 1,191 mlrd. eurų (2013) |
| Darbuotojų | >9400 (2014) |
| Holdingas | „Inditex" |
| Tinklalapis | www.pullandbear.com |

**„Pull and Bear"** – tarptautinis Ispanijos drabužių parduotuvių tinklas, priklausantis didžiausiai pasaulyje mados kompanijai „Inditex" (kuri kartu valdo ir „Zara" parduotuves). Įkurtas 1991 m. apima 860 parduotuvių tinklą 64-iose šalyse keturiuose žemynuose, 2013 m. pajamos siekė daugiau nei vieną milijardą eurų.

Istorija
--------

„Pull and Bear" prekės ženklas buvo pristatytas 1991 m. Į tarptautinę rinką įžengė jau kitais metais, atidarydami pirmas parduotuves užsienyje, Portugalijoje. 1995 m. parduotuvės duris atvėrė ir Graikijoje bei Maltoje, o 1997 m. – ir Izraelyje. Iš pat pradžių „Pull and Bear" produkcija buvo skirta vyriškai auditorijai, o pirmoji moteriška kolekcija pristatyta 1998 m. Tais pačiais metais sukuriamas ir internetinis tinklalapis bei atidaryta pirma parduotuvė Kipre.

2000 m. atidaroma pirma parduotuvė už Europos ribų, Kuveite. Kiek vėliau tinklas įžengia į Pietų Ameriką, atidarydamas parduotuves Venesueloje (2001) bei Meksikoje (2002); tais pačiais metais „Pull and Bear" pasirodo ir Airijoje bei kitose penkiose Artimųjų Rytų šalyse. 2003–2004 m. tinklas toliau plečiamas Europoje su parduotuvėmis Andoroje, Slovakijoje, Rumunijoje bei Rusijoje. 2005 m. pirmos parduotuvės atidaromos Prancūzijoje, Italijoje, Turkijoje bei Čekijoje, 2006 m. – Lietuvoje, Lenkijoje ir Singapūre, o 2007 m. – Saudo Arabijoje, Gvatemaloje, Malaizijoje bei dar penkiose Europos valstybėse.

„Pull and Bear" parduotuvė Ispanijoje
2008 m. „Pull and Bear" įžengia į Indonezijos, Juodkalnijos, Jungtinės Karalystės bei Egipto šalių rinkas. Tais pačiais metais kompanija pradeda aktyvų prisidėjimą prie įvairių labdaros įmonių bei aplinkosaugos projektų, įskaitant problemas, susijusias su klimato kaita bei skurdu pasaulyje. 2009 m. parduotuvės atidaromos Kroatijoje, Ukrainoje, Estijoje bei Kinijoje, o 2010 m. tinklas pradeda veikti ir Bulgarijoje, Kazachstane, Honkonge bei Makao. 2011 m. įžengiama į Nyderlandų, Maroko ir Pietų Korėjos rinkas, taip pat tų pačių metų rugsėjo 6 d. atidaroma internetinė parduotuvė. „Pull and Bear" švenčia 20-ečio jubiliejų su specialiomis kolekcijomis, skirtomis vaikams, pavadinimu „Pull&Bear for Kids". Taip pat pristatoma ir linija „Pull&Bear Heritage", skirta vyresnio amžiaus vyrams.

2012 m. internetinė prekyba pradedama Švedijoje, Šveicarijoje, Liuksemburge, Danijoje bei Monake; taip pat įprastos parduotuvės atidaromos 11-oje naujų valstybių. 2013 m. tinklas toliau plečiamas su parduotuvėmis Vokietijoje, Kosta Rikoje, Taivane ir Panamoje, o Rumunijoje prekės pradedamos pardavinėti ir internetu. Kolekcijose pristatomi drabužiai, pagaminti iš organinės medvilnės.

Parduotuvės
-----------

Beveik visos bendrovei priklausančios parduotuvės yra valdomos ir priklauso pačiai „Inditex" įmonei; franšizės principu valdomos tik tos parduotuvės, įsikūrusios šalyse, kuriose korporacinė nuosavybė negali priklausyti užsienio valstybėms (pvz. Viduriniųjų Rytų regiono šalyse).

Per 23-ejus kompanijos gyvavimo metus „Pull and Bear" atidarė 853 parduotuves, įsikūrusias daugiausiai pagrindinėse miestų gatvėse bei prekybos centruose, 63-ose skirtingose šalyse (bei papildomose penkiose šalyse, kuriose veikia internetinės parduotuvės). Kompanijoje ir jos parduotuvėse kartu dirba apie 9400 darbuotojų. Pajamos 2013 m. pabaigoje siekė 1191 mln. eurų, 10 % daugiau nei preš tai buvusiais metais. Buvo parduota daugiau nei 79 mln. prekių, įskaitant 21 mln. marškinėlių.

Internetinės parduotuvės veikė 18 skirtingų šalių (pagal 2013 m. pab. duomenis).

2014 m. sausio 31 d. duomenimis, „Pull and Bear" parduotuvės veikė šiose šalyse: (skliausteliuose – parduotuvių skaičius)

* Europa:  Ispanija (262),  Rusija (66),  Portugalija (55),  Italija (39), Lenkija (32),  Prancūzija (25),  Graikija (23),  Rumunija (19),  Ukraina (11),  Jungtinė Karalystė (7),  Vengrija (7),  Belgija (7),  Kipras (6),  Bulgarija (5),  Airija (5),  Kroatija (5),  Nyderlandai (5),  Čekija (4),  Lietuva (4),  Vokietija (3),  Latvija (3),  Malta (3),  Austrija (2),  Serbija (2),  Slovakija (2),  Slovėnija (2),  Azerbaidžanas (1),  Bosnija ir Hercegovina (1),  Estija (1),  Gruzija (1),  Šiaurės Makedonija (1),  Armėnija (1),  Andora (1),  Juodkalnija (1);

* Azija:  Kinija (61),  Turkija (26),  Izraelis (24),  Saudo Arabija (12),  Indonezija (9),  Jungtiniai Arabų Emyratai (8),  Libanas (5),  Pietų Korėja (5),  Singapūras (4),  Kuveitas (4),  Tailandas (3),  Bahreinas (2),  Jordanija (2),  Kazachstanas (2),  Malaizija (2),  Kataras (2),  Taivanas (1);

* Afrika:  Egiptas (5),  Marokas (2),  Angola (1),  Mozambikas (1);

* Amerika:  Meksika (45),  Venesuela (5),  Kolumbija (3),  Salvadoras (2),  Gvatemala (2),  Hondūras (1),  Dominikos Respublika (1),  Ekvadoras (1),  Panama (1),  Kosta Rika (1).

Šaltiniai
---------

|  |  |
| --- | --- |
|  | **Vikiteka: Pull and Bear** – vaizdinė ir garsinė medžiaga  |

1. ↑  Inditex.com > Brands > Pull and Bear Oficialus „Inditex" tinklalapis. Nuoroda tikrinta 2014 m. liepos 21 d.
2. 1 2 3  „Annual Report 2013" (PDF) Kompanijos finansinė ir strateginė 2013 m. ataskaita, oficialus kompanijos tinklalapis, 2014 m. birželis. Nuoroda tikrinta 2014 m. liepos 21 d.
3. 1 2  Company > About Us > Numbers Oficialus kompanijos tinklalapis. Nuoroda tikrinta 2014 m. liepos 21 d.
4. ↑  Company > About Us > History Oficialus kompanijos tinklalapis. Nuoroda tikrinta 2014 m. liepos 21 d.
5. ↑  „The Story of Zara – the Speeding Bullet" Tinklalapis „Unique Business Strategies", Andrew Pearson. Nuoroda tikrinta 2014 m. liepos 21 d.

Nuorodos
--------

* Oficialus „Pull and Bear" tinklalapis
* Oficialus „Pull and Bear" valdančios kompanijos tinklalapis Archyvuota kopija 2014-07-02 iš Wayback Machine projekto.
* „Pull and Bear" socialiniame tinkle „Facebook"



|  |  |  |  |
| --- | --- | --- | --- |
| 

| Ž • A • R  |
| --- |
|  |
| 
Zara • Pull and Bear • Bershka • Massimo Dutti • Stradivarius • Oysho • Zara Home • Uterqüe |

 |